(Návrh)

**NARIADENIE VLÁDY**

## Slovenskej republiky

## z ... 2021,

**ktorým mení a dopĺňa nariadenie vlády Slovenskej republiky č. 268/2006 Z. z. o rozsahu zrážok zo mzdy pri výkone rozhodnutia v znení neskorších predpisov**

Vláda Slovenskej republiky podľa § 70 ods. 1 a § 71 ods. 3 zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov nariaďuje:

**Čl. I**

 Nariadenie vlády Slovenskej republiky č. 268/2006 Z. z. o rozsahu zrážok zo mzdy pri výkone rozhodnutia v znení nariadenia vlády Slovenskej republiky č. 469/2008 Z. z., nariadenia vlády Slovenskej republiky č. 216/2013 Z. z. a nariadenia vlády Slovenskej republiky č. 292/2015 Z. z. sa mení a dopĺňa takto:

**1.** V úvodnej vete sa vypúšťajú slová „podľa § 278 ods. 1 a § 279 ods. 3 Občianskeho súdneho poriadku a“.

**2.** V § 1 ods. 1 a § 2a ods. 1 sa slová „100 %“ nahrádzajú slovami „140 %“.

**3.** V poznámke pod čiarou k odkazu 1 sa vypúšťa citácia „§ 278 ods. 1 Občianskeho súdneho poriadku.“.

**4.** Poznámka pod čiarou k odkazu 2 znie:

„2) § 2 písm. a), § 5 zákona č. 601/2003 Z. z. o životnom minime a o zmene a doplnení niektorých zákonov.“.

**5.** V § 1 ods. 2 sa slová „životného minima na plnoletú fyzickú osobu2) platného v mesiaci, za ktorý sa vykonávajú zrážky“ nahrádzajú slovami „základnej sumy určenej podľa odseku 1“.

**6.** V § 1 odsek 3 znie:

„(3) Ak sa zrážky zo mzdy vykonávajú z miezd oboch manželov, k základnej sume určenej podľa odseku 1 sa započíta 25% z výšky základnej sumy určenej podľa odseku 1 na dieťa, ktoré spoločne vyživujú, každému z nich osobitne.“.

**7.** V § 1 sa vypúšťa odsek 4.

**8.** V § 2 sa slová „osobitného predpisu“ nahrádzajú slovami „Exekučného poriadku“ a za slovom „zrážky“ sa vypúšťa bodkočiarka a slová „toto ustanovenie sa použije aj vtedy, ak je povinným osoba podľa § 2a“.

Poznámka pod čiarou k odkazu 2a sa vypúšťa.

**9.** Doterajší text § 2 sa označuje ako odsek 1 a dopĺňa sa odsekmi 2 až 5, ktoré znejú:

„(2) Ak ide o prednostnú pohľadávku podľa § 71 ods. 2 Exekučného poriadku a nejde o prednostnú pohľadávku podľa odseku 1, základná suma, ktorá sa nesmie povinnému zraziť, je 100% zo životného minima na plnoletú fyzickú osobu2) platného v mesiaci, za ktorý sa vykonávajú zrážky.

(3) Na každú osobu, ktorej povinný poskytuje výživné, sa k základnej sume určenej podľa odseku 1 alebo odseku 2 započítava 25% z výšky základnej sumy určenej podľa odseku 2; rovnako to platí aj na manžela povinného, ktorý má samostatný príjem.“.

(4) Ak sa zrážky zo mzdy vykonávajú z miezd oboch manželov, k základnej sume určenej podľa odseku 1 alebo odseku 2 sa započítava 25% z výšky základnej sumy určenej odseku 2 na dieťa, ktoré spoločne vyživujú, každému z nich osobitne.

(5) Ustanovenia odsekov 3 a 4 sa nepoužijú, ak ide o osobu, v ktorej prospech trvá výkon rozhodnutia na vymoženie pohľadávky výživného.“.

**10.** V § 2a odseky 2 a 3 znejú:

„(2) Ak ide o povinného, ktorý je poberateľom dôchodkových dávok, k základnej sume určenej podľa odseku 1 sa započítava podľa § 1 ods. 2 a 3 50 % z výšky základnej sumy určenej podľa odseku 1.

(3) Ustanovenie § 2 platí rovnako aj v prípade, ak ide o povinného, ktorý je poberateľom dôchodkových dávok; ak ide o prednostnú pohľadávku podľa § 2 odseku 1 alebo odseku 2, k základnej sume určenej podľa § 2 odseku 1 alebo odseku 2 sa započítava 50 % z výšky základnej sumy určenej podľa § 2 ods. 2.“.

**11.** V § 2b sa slovo „zákon“ nahrádza slovami „osobitný predpis2e)“.

Poznámka pod čiarkou k odkazu 2e znie:

„2e) Zákon Slovenskej národnej rady č. 372/1990 Zb. o priestupkoch v znení neskorších predpisov.“.

**12.** V § 3 ods. 1 sa slová „150 % zo sumy životného minima na plnoletú fyzickú osobu platného v mesiaci, za ktorý sa vykonávajú zrážky“ nahrádzajú slovami „trojnásobok základnej sumy určenej podľa ustanovenia § 1 ods. 1“.

**13.** V poznámke pod čiarou k odkazu 3 sa vypúšťa citácia „§ 279 ods. 1 Občianskeho súdneho poriadku.“.

**14.** Za § 5b sa vkladá § 5c, ktorý znie:

„§ 5c

V konaniach začatých do 31. decembra 2021 sa pre spôsob výpočtu základnej sumy, ktorá sa nesmie povinnému zraziť z mesačnej mzdy, a pre určenie sumy podľa § 1 ods. 2 a 3, § 2 ods. 3 a 4, § 2a ods. 2 a 3 a § 3 použije od 1. januára 2022 toto nariadenie vlády v znení účinnom od 1. januára 2022.“.

**Čl. II**

Toto nariadenie vlády nadobúda účinnosť 1. januára 2022.